Politiet: Drapsjakt i narkotikamiljø
MMS/SMS: 2200 E-post: 2200@vg.no Tlf: 22 00 00 00 Politiet ble kjent med identiteten til mannen i 50-årene klokken 12 i går. Da fikk de sikkert DNA-treff på hvem personen var. Det var match mellom mannen i 50-årene og slektninger av ham. - Vi har fått bekreftet identiteten på avdøde. Dette sammenfaller med en person som er formelt savnet. Vedkommende, som er en mannsperson i 50-årene, er fra distriktet, skrev konstituert politimester Olav Sørby i en pressemelding tidligere i dag. Mannen er norsk, bekreftet politiet overfor VG lørdag ettermiddag. Han ble formelt meldt savnet lørdag. Av hensyn til pårørende og den pågående etterforskningen vil de ikke går ut med navnet på mannen ennå. Levningene som ble funnet i et bål, er blitt obdusert og politiet kunne først fredag, halvannet døgn etter funnet, bekrefte at det var et menneske. - Det ble ikke opprettet noe formell savnetsak før lørdag. Han har ikke vært savnet i ukevis. Det er en person som har blitt borte etter at denne saken kom opp, sier Sørby til VG. VG får opplyst av mannen i 50-årene er en person politiet kjenner fra før, uten at de vil omtale han som en kriminell person. Han skal ikke være straffet tidligere. VG får opplyst at politiet ennå ikke har mistenkte i saken, men at de konkret søker seg inn mot et narkotikamiljø for å finne ut hvordan 50-åringen endte opp som brent på bålet ved Hafjell. Politiet vil ikke opplyse hvorfor politiet mener at dette miljøet nå er aktuelt for den videre etterforskningen. Drapet er det andre på to år som ryster kommunen med 5100 innbyggere. 5. mars 2012 ble en høyskoleleder (54) drept litt lenger inn på høyfjellet.- Det er trist at en slik hendelse skjer i vår kommune og veldig trist at en mann i 50-årene skal være drept. Øyer er jo en landsens kommune, med fredelige forhold, sier Mari Botterud, ordfører (H) i Øyer siden 2007. Hun er lettet over at identiteten er bekreftet, men blir ikke rolig før en gjerningsperson pågripes. - Jeg tenker på de pårørende og håper inderlig at politiet oppklarer saken. Det er godt at de har funnet ut hvem den omkomne er, men det er fælt når saken ikke er oppklart, sier Botterud.
Politiet jakter etter mulige gjerningsmenn i et narkotikamiljø. Mannen som politiet antar er drept, var en person politiet kjente.